Na temelju članka 25. Statuta Sveučilišta Jurja Dobrile u Puli, Senat Sveučilišta Jurja Dobrile u Puli je na sjednici održanoj na daljinu, elektroničkim izjašnjavanjem bez neposredne komunikacije, dana 13.05.2025. godine donio

**PRAVILNIK**

**o upravljanju intelektualnim vlasništvom**

1. **OPĆE ODREDBE**

**Osnovna načela**

Članak 1.

1. Ovim Pravilnikom o upravljanju intelektualnim vlasništvom (dalje u tekstu: Pravilnik) uređuju se međusobna prava i obveze Sveučilišta Jurja Dobrile u Puli (dalje u tekstu: Sveučilište), njegovih sastavnica te zaposlenika na znanstveno-nastavnim, umjetničko-nastavnim, nastavnim, suradničkim i stručnim radnim mjestima (dalje u tekstu: zaposlenici), studenata na prijediplomskim, diplomskim i poslijediplomskim studijima koji studiraju na Sveučilištu (dalje u tekstu: studenti), gostujućih profesora na Sveučilištu, naslovnih nastavnika i suradnika, kao i drugih suradnika Sveučilišta u području znanstvenih i stručnih istraživanja i djelovanja koji surađuju sa Sveučilištem na temelju autorskog ugovora, ugovora o djelu, ugovora o suradnji, međuinstitucijskog ugovora ili sličnog akta (dalje u tekstu: suradnici) kao stvaratelja intelektualne kreacije (dalje u tekstu: stvaratelji), te se utvrđuje postupak za zaštitu i komercijalno iskorištavanje intelektualnih kreacija na Sveučilištu.
2. Pravilnikom se uređuje postupanje i međusobni odnosi Sveučilišta, zaposlenika, studenata, suradnika, stvaratelja te drugih pojedinaca i pravnih osoba vezanih za razotkrivanje i komercijalizaciju intelektualnih kreacija. Razotkrivanje u smislu ovog Pravilnika odnosi se na davanje informacija o intelektualnoj kreaciji koje su nužne za daljnje postupanje u skladu s ovim Pravilnikom.
3. Ovaj Pravilnik ne utječe na prava intelektualnog vlasništva stečena prije početka radnog odnosa, studiranja odnosno suradnje suradnika sa Sveučilištem (dalje u tekstu: ranija prava intelektualnog vlasništva).
4. Ako su neka od ranijih prava intelektualnog vlasništva u postupku registracije ili komercijalizacije, osoba kojoj pripadaju dužna ih je prijaviti Sveučilištu u trenutku kada to postane relevantno za istraživanje na Sveučilištu, s obzirom na predmet i sadržaj istraživanja te vrstu i sadržaj ranijih prava intelektualnog vlasništva.
5. Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

**Osobe na koje se odnosi ovaj Pravilnik**

Članak 2.

(1) Odredbe ovog Pravilnika odnose se na sve zaposlenike Sveučilišta, studente i suradnike koji sudjeluju u radu Sveučilišta na način da su dali svoj pisani pristanak ili sklopili odgovarajući ugovor sa Sveučilištem.

(2) Obveza prijenosa prava vlasništva studenata nad nastalim intelektualnim kreacijama utvrđuje se općim aktom Sveučilišta kojim se uređuje studiranje na prijediplomskim, diplomskim i poslijediplomskim studijima.

(3) Suradnici iz stavka 1. ovog članka dužni su prije početka rada na Sveučilištu potpisati izjavu ili ugovor kojim se reguliraju prava intelektualnog vlasništva.

(4) Odredbe ovog Pravilnika koje se odnose na čuvanje poslovne tajne i tajnost podataka obvezuju zaposlenike, suradnike i studente Sveučilišta u razdoblju od tri godine nakon prestanka radnog odnosa, prestanka suradnje odnosno prestanka statusa studenta.

**Definicije pojmova, opće smjernice i upravljanje**

Članak 3.

(1) Sveučilište potiče razvoj i korištenje visokokvalitetnih online nastavnih materijala te štiti prava autora i prava Sveučilišta.

(2) Ovim Pravilnikom utvrđuju se kategorije vlasništva i licenciranja online nastavnih materijala, propisuje odgovornost autora za izradu, korištenje i izmjenu tih materijala, te daju smjernice za upravljanje u skladu s važećim pozitivnopravnim propisima.

1. *Pojmovi korišteni u ovom Pravilniku imaju sljedeća značenja:*
* *intelektualna kreacija* – svaka kreativna realizacija bilo koje ideje koja izvire iz ljudskog misaonog procesa odnosno izvorna intelektualna kreacija iz znanstvenog područja koja ima individualni karakter, bez obzira na način i oblik izražavanja, vrstu, vrijednost ili namjenu.
* *intelektualno vlasništvo* - skupni naziv za subjektivna prava na intelektualnim kreacijama kao nematerijalnim dobrima. Obuhvaća kategoriju prava industrijskog vlasništva te autorska i srodna prava.
* *industrijsko vlasništvo* – skupni pojam koji obuhvaća prava kojima se od konkurenata štite poslovni interesi, položaj na tržištu i sredstva uložena u istraživanje, razvoj i promociju, a obuhvaća izume, patente, žigove, industrijski dizajn, tehnička unaprjeđenja, znanje i iskustvo i sl. koje stvore osobe iz čl. 2. st. 1. ovog Pravilnika i drugi stvaratelji u smislu ovoga Pravilnika.
* *izum* – novo rješenje nekog tehničkog problema koje se obično odnosi na uređaj ili postupak.
* *patent* – isključivo pravo koje omogućava nositelju patenta da iskorištava patentom zaštićeni izum i da takvo iskorištavanje izuma zabrani svim drugim osobama kroz određeno vrijeme i na određenom području. Patentom se štite izumi koji su novi, inventivni i industrijski primjenjivi, a stječe se u posebnom postupku registracije pred nadležnim tijelom nakon provedenog potpunog ispitivanja ili bez potpunog ispitivanja (konsenzualni patent) na osnovi mjerodavnih zakonskih i podzakonskih akata. Nositelj patenta može, ali ne mora biti i izumitelj.
* *žig* – zaštićeni znak ili simbol kojime se koristi pojedinac, poslovna organizacija ili neki drugi entitet s ciljem jedinstvene identifikacije svojih proizvoda i usluga kako bi ih kupci mogli lako prepoznati. Žig se može sastojati od imena, riječi, fraze, simbola, slike ili kombinacije tih elemenata. Žig svojem nositelju daje odgovarajuća, zakonom određena, isključiva prava za vrijeme trajanja zaštite.
* *industrijski dizajn* – podrazumijeva područje intelektualnog djelovanja kojim se štiti vanjski izgled (pojavnost) nekog proizvoda ili predmeta u odgovarajućem postupku pred nadležnim tijelima koja svojem nositelju daje određena isključiva prava u određenom vremenu.
* *tehničko unaprjeđenje* – podrazumijeva korisniju primjenu poznatih sredstava i uređaja, tehnoloških postupaka i materijala s ciljem povećanja proizvodnosti, postizanja bolje kvalitete proizvoda, uštede materijala i energije pri radu, potpunije iskoristivosti kapaciteta, bolje kontrole proizvoda, bolje sigurnosti na radu i sl. Predstavlja novost u odnosu na ono što je zainteresiranim pojedincima kao stručnjacima u određenom području subjektivno poznato.
* *znanje i iskustvo* – podrazumijeva dodatno tehničko znanje i iskustvo potrebno za industrijsku primjenu izuma i/ili tehničkih unaprjeđenja te bilo koje drugo tehničko znanje i iskustvo, bez obzira na to je li tajno ili nije, koje je vezano za izum ili tehničko unaprjeđenje, kao što su primjerice tajni izumi koji nisu prijavljeni radi stjecanja patenta, upute i iskustva za primjenu drugih tehničkih pravila, tehnoloških postupaka i shema, opisa potrebne aparature, instrumenata i alata, analitičkih propisa, ostale tehničke dokumentacije, osobito izvedbenih nacrta, jednostavnih ili složenih radnih uputa i sl. Znanje i iskustvo ne uključuje znanja i iskustva koja osoba stječe obrazovanjem na Sveučilištu i radom na projektima financiranim iz državnog proračuna.
* *podaci* – podrazumijevaju se podaci, materijali, predmeti, sredstva i rezultati rada bilo koje vrste i u bilo kojem obliku (npr. formula, postupak, dizajn, ime, riječi, fraze, simboli, slike, instrument ili obrađeni skup informacija) do kojih stvaratelj dođe, koje stekne ili prikupi ili koji nastanu kao rezultat znanstvenog i stručnog istraživanja i/ili nastavnog rada ili sudjelovanja u nastavi na Sveučilištu koji udovoljavaju zakonskim kriterijima za zaštitu kao neko od prava intelektualnog vlasništva uključujući podatke definirane u članku 5. ovoga Pravilnika.
* *poslovna tajna* – podrazumijeva ugovorom ili ovim Pravilnikom obvezano čuvanje tajnosti podataka o tehnologiji, znanjima, rezultatima istraživanja i sl. koji nisu poznati i teško su dostupni javnosti te koji se ugovorno štite kao poslovna tajna kako bi se ostvarila ekonomska ili druga korist Sveučilišta.
* *online nastavni materijali* - uključuju tekstove, slike, zadatke, prezentacije, skripte, multimedijske sadržaje i druge interaktivne elemente objavljene na internetu, čiji su sadržaji namijenjeni korištenju u obrazovne svrhe, a koji se koriste na kolegijima u kojima se više od 50% nastave izvodi putem digitalnih sadržaja.
* *elektronički/digitalni nastavni materijali* - uključuju elektroničke knjige, udžbenike, vježbe, tekstove, predavanja, prezentacije i sl. pohranjene na računalu, nekom elektroničkom mediju ili objavljene na internetu, namijenjeni korištenju u obrazovne svrhe.
* *voditelj organizacijske jedinice* - rukovoditelj (npr. rektor, prorektor, dekan, predstojnik, ravnatelj) nadležan za razvoj i provedbu online nastave.
* *komercijalna licenca* - podrazumijeva dozvolu koja omogućuje umnožavanje i korištenje online nastavnih materijala izvan Sveučilišta od strane osoba koje nisu autori, radi ostvarivanja gospodarske koristi nositelja licence.
* *naknada* - odnosi se na novčana sredstva isplaćena autorima za izradu ili ažuriranje online nastavnih materijala na temelju ugovornih uvjeta.
* *edukacijska licenca* - podrazumijeva dozvolu za korištenje materijala od strane Sveučilišta u nastavne svrhe ili od strane autora prilikom podučavanja izvan okvira njihovih radnih obveza.
* *licenciranje* - označava pravo korištenja i/ili stavljanja na tržište online nastavnih materijala.
* *autor online kolegija* - zaposlenik Sveučilišta ili suradnik ovlašten od Sveučilišta za razvoj online nastavnih materijala za studente Sveučilišta.
* *djelo izrađeno po narudžbi* - djelo nastalo u okviru radnih obveza zaposlenika ili djelo posebno naručeno uz pismenu suglasnost strana da se smatra djelom izrađenim po narudžbi.
1. *Opće smjernice za korištenje online nastavnih materijala*
* *odgovornost prema studentima* - materijali moraju biti prilagođeni potrebama studenata, uključujući osobe s invaliditetom.
* *izmjene* - nastavno osoblje zadržava pravo revizije materijala uz privolu Sveučilišta.
* *korištenje tuđih sadržaja* - autori moraju poštovati tuđa autorska prava i pribaviti potrebne dozvole.
* *sukob interesa* - razvoj materijala ne smije biti u sukobu s radnim obvezama.
* *privremena upotreba* - materijali korišteni samo tijekom jednog semestra ostaju u vlasništvu autora.
1. *Upravljanje*

Provedbu i upravljanje ovim Pravilnikom nadzire Ured prorektora nadležan za studente i akademska pitanja.

1. **INTELEKTUALNA KREACIJA I PODACI**

**Određenje intelektualne kreacije stvorene na Sveučilištu**

Članak 4.

(1) Intelektualnom kreacijom stvorenom na Sveučilištu smatra se intelektualna kreacija koju stvaratelj stvori u izvršavanju obveza iz ugovora o radu ili u svezi s radom ili u izvršavaju obveza tijekom studiranja na Sveučilištu ili korištenjem značajnih sredstava i opreme Sveučilišta, uključujući, ali ne ograničavajući se na intelektualnu kreaciju stvorenu u:

1. nastavi, seminarima, vježbama, završnom, diplomskom ili poslijediplomskom radu, mentorskom radu i sl.,

2. znanstvenom istraživanju kojega je nositelj, sunositelj i/ili organizator Sveučilište,

3. znanstvenom istraživanju koje se u cijelosti ili u pretežitom dijelu provodi u laboratorijima i sličnim prostorijama Sveučilišta i/ili uz uporabu, u cijelosti ili u pretežitom dijelu, opreme, instrumenata, materijala, alata, uzoraka, drugih sredstava ili tehnologije Sveučilišta,

4. znanstvenom istraživanju koje se u cijelosti ili u pretežitom dijelu financira iz javnih sredstava koje doznačuju Vlada Republike Hrvatske, Ministarstvo znanosti, obrazovanja i mladih Republike Hrvatske, druga ministarstva Republike Hrvatske ili koja se doznačuju iz državnog proračuna Republike Hrvatske i/ili iz proračuna EU posredstvom zaklada, agencija i sl., pod uvjetom da te institucije ne zahtijevaju drukčije u potpisanim ugovorima,

5. znanstvenom istraživanju koje se u cijelosti ili u pretežitom dijelu financira sredstvima iz programa i fondova Europske unije, međunarodnih programa i projekata, pod uvjetom da u pravilima o organiziranju, provedbi i financiranju tih istraživanja nije određeno drukčije te pod uvjetom da je Sveučilište sudionik istraživanja,

6. u znanstvenom istraživanju koje se u cijelosti ili u pretežitom dijelu organizira, provodi i/ili financira u suradnji s domaćim i/ili međunarodnim gospodarskim subjektima, pod uvjetom da u pravilima o organiziranju, provedbi i financiranju tih istraživanja nije određeno drukčije te pod uvjetom da je Sveučilište sudionik istraživanja.

(2) Korištenje ureda, računala, knjižnice, arhiva te prostora koji nisu namijenjeni znanstvenom i stručnom istraživanju i radu, kao što su hodnici, kantine ili dvorišta, ne smatraju se značajnim korištenjem sredstava i opreme Sveučilišta u smislu stavka 1. ovog članka.

(3) Intelektualna kreacija iz ovoga članka za koje je ugovorom ili ovim Pravilnikom obvezano čuvanje tajnosti podataka smatra se poslovnom tajnom.

**Određenje podataka prikupljenih na Sveučilištu**

Članak 5.

(1) Podaci prikupljeni na Sveučilištu su podaci, materijali, predmeti, sredstva i rezultati rada bilo koje vrste i u bilo kojem obliku do kojih stvaratelj dođe, koje stekne ili prikupi ili koji nastanu kao rezultat znanstvenog i stručnog istraživanja i/ili nastavnog rada u izvršavanju obveza iz ugovora o radu ili u svezi s radom ili u izvršavanju obveza tijekom studiranja na Sveučilištu ili korištenjem značajnih sredstava i opreme Sveučilišta, a koji mogu biti objekt komercijalizacije na bilo koji način i koji zadovoljavaju zakonske kriterije za zaštitu odgovarajućim pravima intelektualnog vlasništva.

(2) Korištenje ureda, knjižnice ili računala Sveučilišta ne smatra se značajnim korištenjem sredstava i opreme Sveučilišta u smislu stavka 1. ovog članka.

(3) Podaci iz ovoga članka za koje je ugovorom ili ovim Pravilnikom obvezano čuvanje tajnosti podataka smatraju se poslovnom tajnom.

**Pripadanje intelektualnih kreacija stvorenih na Sveučilištu i podataka prikupljenih na Sveučilištu**

Članak 6.

(1) Intelektualne kreacije stvorene na Sveučilištu, kako je navedeno u članku 4. ovog Pravilnika, i podaci prikupljeni na Sveučilištu, kako je navedeno u članku 5. ovog Pravilnika, pripadaju Sveučilištu u najširem opsegu koji je dopušten zakonom, uredbama, međunarodnim ugovorima, te primarnim i sekundarnim pravom EU, odnosno isključivo su vlasništvo Sveučilišta.

(2) Intelektualne kreacije navedene u članku 4. ovog Pravilnika koje student stvori u okviru nastavnih aktivnosti ili bez korištenja značajnih sredstava i opreme Sveučilišta (pri čemu se korištenje ureda, knjižnice ili računala ne smatra značajnim korištenjem sredstava i opreme) pripadaju studentu, osim u sljedećim slučajevima kada intelektualne kreacije pripadaju Sveučilištu:

1. ako student stvori intelektualnu kreaciju u okviru nastavnih aktivnosti ili istraživanja povezanih sa znanstvenim istraživanjem opisanim u članku 4. ovog Pravilnika, u smislu korištenja postojećeg intelektualnog vlasništva povezanog sa znanstvenim istraživanjem ili korištenjem opreme ili financijske potpore povezane sa znanstvenim istraživanjem,

2. ako intelektualna kreacija koju stvori student u okviru nastavnih aktivnosti ili istraživanja uključuje dijelove postojeće intelektualne kreacije i druge oblike intelektualnog vlasništva Sveučilišta,

3. ako intelektualna kreacija koju stvori student nastane kroz plaćeni angažman s trećim stranama,

4. ako intelektualna kreacija koju stvori student nastane izvan okvira nastavnih aktivnosti, ali uz korištenje značajnih sredstava i opreme Sveučilišta (pri čemu se korištenje ureda, knjižnice ili računala ne smatra značajnim korištenjem sredstava i opreme) ili uz financijsku potporu Sveučilišta, ako se ugovorno drugačije ne odredi.

(3) Ako drugačije nije određeno ovim Pravilnikom, izumi (bez obzira mogu li se patentirati ili ne), kao i tehnička unaprjeđenja te znanje i iskustvo u potpunosti pripadaju Sveučilištu.

(4) Ako nije drugačije određeno ovim Pravilnikom, Sveučilište ima isključivo pravo vlasništva, odnosno prostorno, vremenski i sadržajno neograničeno isključivo pravo iskorištavanja intelektualnih kreacija i podataka na bilo koji način i u bilo kojem opsegu, s punim pravom daljnjeg raspolaganja i prenošenja istih prava na treće osobe bez potrebe ikakvih daljnjih suglasnosti ili pristanka stvaratelja ili plaćanja bilo kakve posebne naknade, osim naknade određene u skladu s odredbama ovoga Pravilnika.

(5) Stvaratelj intelektualne kreacije, odnosno osoba koja je prikupila podatke, ima pravo na naknadu pod uvjetima i na način određen u članku 11. ovog Pravilnika.

(6) Student će sa Sveučilištem potpisati odgovarajuću suglasnost o pripadanju industrijskog vlasništva prije uključenja u bilo koju nastavnu ili istraživačku aktivnost koja može rezultirati intelektualnom kreacijom koja pripada Sveučilištu u smislu stavka 2. ovog članka. U slučaju kada intelektualna kreacija koju stvori student pripada Sveučilištu, studentu kao stvaratelju pripadaju prava kako je navedeno u članku 11. ovog Pravilnika.

(7) Ako to nije u suprotnosti s imovinskim i vlasničkim pravima Sveučilišta, stvaratelj pridržava moralna prava na intelektualnoj kreaciji i podacima (primjerice moralno pravo izumitelja da bude naveden u tom svojstvu u patentnoj prijavi, odgovarajućim ispravama o patentu kao i nadležnim registrima).

(8) Elektronički/digitalni nastavni materijali i sadržaji razvijeni od strane zaposlenika radi podrške nastavi smatraju se vlasništvom Sveučilišta (npr. grafička sučelja, navigacijski linkovi, video vodiči, radionice i dr.). Ovi se sadržaji ne smiju distribuirati trećim stranama bez pismenog odobrenja Sveučilišta. Sveučilište posjeduje prava intelektualnog vlasništva na glavne elektroničke/digitalne materijale (npr. zajedničke nastavne planove, ispite) razvijenih za potrebe nastavnih kolegija. U slučaju da zaposleniku prestane radni odnos na Sveučilištu, Sveučilište može neisključivo koristiti elektroničke/digitalne materijale za nastavne programe koje je navedeni zaposlenik razvio u razdoblju od najviše dvanaest mjeseci od dana prestanka ugovora o radu.

(9) Elektronički/digitalni nastavni materijali i sadržaji koje razvijaju isključivo zaposlenici Sveučilišta u svrhu podrške isporuci sadržaja za potrebe nastavnih programa ili tečajeva smatraju se vlasništvom Sveučilišta. Primjeri mogu uključivati online grafička sučelja kao što su navigacijske veze, alatne trake, nadzorne ploče, web banneri, mrežni vodiči i dokumentacija, online videozapisi, radionice i orijentacije. Taj se sadržaj ne smije distribuirati drugim subjektima bez pismenog dopuštenja Sveučilišta.

**Sudjelovanje više osoba u stvaranju intelektualnih kreacija i prikupljanju podataka**

Članak 7.

(1) Ako zaposlenik ili student po bilo kojoj osnovi provodi znanstveno istraživanje ili sličnu aktivnost zajedno s drugim osobama i ako se opravdano može očekivati da će se tijekom takve aktivnosti ili kao njezin rezultat stvoriti intelektualna kreacija ili prikupiti podaci, dužan je, po mogućnosti prije započinjanja takve aktivnosti, a najkasnije nakon stvaranja intelektualne kreacije odnosno prikupljanja podataka, s tim osobama pisanim dokumentima urediti međusobne odnose, osobito u pogledu doprinosa pojedinog stvaratelja u stvaranju intelektualnih kreacija i prikupljanju podataka. Koordinaciju potpisivanja dokumenata provodi voditelj istraživanja.

(2) Ako zaposlenik zajedno s jednim studentom ili više studenata prijediplomskog, diplomskog ili poslijediplomskog studija koje izvodi Sveučilište u obavljanju nastavnog i/ili mentorskog rada ili u okviru drugih oblika suradnje stvori intelektualnu kreaciju ili prikupi podatke, dužan je s njom/njima, najkasnije nakon stvaranja intelektualne kreacije odnosno prikupljanja podataka, pisanim dokumentima urediti međusobne odnose, osobito u pogledu doprinosa pojedinog stvaratelja u stvaranju intelektualne kreacije odnosno u prikupljanju podataka.

**Suradnja s drugim pravnim subjektima**

Članak 8.

(1) Svaki ugovor kojeg Sveučilište sklopi s drugim pravnim subjektima mora sadržavati odredbe kojima se regulira opseg i podjela prava industrijskog vlasništva i čuvanja poslovne tajne, što uključuje i objavljivanje rezultata istraživanja.

(2) Industrijsko vlasništvo koje nastane kao rezultat izvršenja ugovora sklopljenih s drugim pravnim subjektima raspodjeljuje se razmjerno udjelu određenom odgovarajućim ugovorom, uz uvažavanje sljedećih smjernica:

1. Kad god je moguće, Sveučilište će u potpunosti nastojati zadržati pravo industrijskog vlasništva.

2. Kada druga ugovorna strana traži podjelu prava industrijskog vlasništva sa Sveučilištem, podjela treba biti proporcionalna doprinosu svake ugovorne strane pri stvaranju intelektualne kreacije. Doprinos ugovornih strana određuje se međusobnim dogovorom i može se odrediti u posebnom dokumentu.

3. Kad druga ugovorna strana traži dio prava ili sva prava industrijskog vlasništva, na to Sveučilište može pristati uz dodatnu financijsku kompenzaciju kroz stjecanje drugih oblika korištenja stvorenih intelektualnih kreacija (npr. u takvim slučajevima prilikom pregovaranja Sveučilište treba voditi računa o mogućnosti korištenja takvih intelektualnih kreacija u znanstvene ili nastavne svrhe uz obavezu očuvanja svih prava druge ugovorne strane).

4. Kad god je moguće, Sveučilište će nastojati osigurati pravo na objavljivanje rezultata istraživanja pri čemu se ne smije ugrožavati pravo zaštite intelektualne kreacije.

5. Svi dogovori oko raspodjele industrijskog vlasništva s drugim pravnim subjektima moraju se odnositi na specifični projekt odnosno istraživanje. Industrijsko vlasništvo koje svaka strana unosi u projekt radi njegove provedbe i koje nije predmet ugovora mora biti jasno određeno i isključeno iz industrijskog vlasništva koje se odnosi na projekt. Također, intelektualne kreacije do kojih zaposlenici Sveučilišta dođu slučajno, a koje nisu dio cilja kojem je određeni projekt odnosno istraživanje posvećeno, trebaju biti isključene iz ugovora. To se isključenje odnosi i na razdoblje nakon završenog rada na tom projektu odnosno istraživanju.

6. U ugovorima u kojima se raspodjeljuju prava na intelektualnim kreacijama treba posebno naglasiti da u prijavi patenta za intelektualnu kreaciju koje nastane kao rezultat istraživanja koje financira vanjski partner trebaju biti navedeni kao izumitelji svi koji su bitno pridonijeli nastanku intelektualne kreacije.

7. U svim ugovorima treba istaknuti da će se predmetni ugovor izmijeniti ako se opseg projekta, odnosno istraživanja značajno promijeni u odnosu na izvorni plan.

8. Elektronički/digitalni materijali za nastavne programe/tečajeve koje je razvila treća strana ili izdavač materijali su zaštićeni autorskim pravima koji su u vlasništvu treće strane ili izdavača. Sadržaj koji generira Sveučilište kao dio elektroničkih/digitalnih materijala za nastavni program/tečaj koje je razvila treća strana ili izdavač ostaju intelektualno vlasništvo izdavača. Primjeri elektroničkih/digitalnih materijala za nastavne programe ili tečajeve koje je razvila treća strana ili izdavač:

* elektroničke knjige (e-knjige),
* ulošci za tečajeve ili e-paketi su tečajevi koje je razvio izdavač i materijal zaštićen autorskim pravima koji se često mogu učitati izravno u sustav za upravljanje učenjem (LMS),
* dodatne vježbe ili medijski sadržaji koji se isporučuju s kupnjom udžbenika, kao što su videoisječci, domaće zadaće pomoću računalnog sučelja kao što su Excel, PowerPoint slajdovi, kvizovi, testovi i popratna web-mjesta.

**III. POSTUPANJE S INTELEKTUALNOM KREACIJOM**

**Postupak razotkrivanja i prijave intelektualne kreacije**

Članak 9.

(1) Stvaratelj je dužan bez odgađanja, putem obrasca *Prijava rezultata istraživanja s inovacijskim potencijalom* koji se nalazi u prilogu ovog Pravilnika i čini njegov sastavni dio, Sveučilištu prijaviti postojanje intelektualne kreacije iz članka 4. ovoga Pravilnika i/ili podataka iz članka 5. ovog Pravilnika:

1. za koje je izgledno da bi imalo komercijalni potencijal,

2. za korištenje kojeg postoji interes od trećih osoba,

3. koje je prikladno za izlaganje na sajmovima, izložbama i sličnim mjestima na kojima se predstavljaju inovacije, izumi, patenti, dizajni, autorska djela i druge intelektualne kreacije,

4. koje namjeravaju sami komercijalno koristiti ili nuditi drugima za komercijalizaciju ili korištenje.

(2) S intelektualnim kreacijama i/ili podacima, uključujući i one o kojima je stvaratelj podnio prijavu u skladu sa stavkom 1. ovog članka, stvaratelji i Sveučilište dužni su postupati kao s poslovnom tajnom. Započinjanje i provođenje postupka registracije i zaštite intelektualne kreacije ili podataka kao patenta, žiga, industrijskog dizajna ili drugog primjenjivog prava intelektualnog vlasništva ne smatra se otkrivanjem poslovne tajne.

(3) Sveučilište i stvaratelj ovlašteni su neovisnoj trećoj stručnoj osobi otkriti intelektualnu kreaciju i/ili podatke, isključivo pod uvjetom čuvanja poslovne tajne, kada i u opsegu koliko je to nužnoradi utvrđivanja patentabilnosti odnosno registrabilnosti, tehničke izvodivosti i/ili komercijalne iskoristivosti intelektualne kreacije i/ili podataka. U svakom konkretnom slučaju Sveučilište i stvaratelj moraju se međusobno unaprijed usuglasiti oko otkrivanja intelektualne kreacije i/ili podataka trećim osobama.

**Postupanje Sveučilišta te prava i obveze stvaratelja**

Članak 10.

(1) Sveučilište je dužno najkasnije u roku od 60 dana od dana primitka prijave iz članka 9. ovoga Pravilnika, uz mogućnost dodatnih najviše 30 dana ako je riječ o složenoj intelektualnoj kreaciji, donijeti Odluku u pogledu daljnjeg postupanja s intelektualnom kreacijom i podacima te o istoj odmah po donošenju izvijestiti stvaratelja. U slučaju odluke Sveučilišta da samostalno provede postupak pravne zaštite odnosno komercijalizacije intelektualne kreacije, Sveučilište je dužno, u roku od 6 mjeseci od dana donošenje takve odluke, pokrenuti postupak pravne zaštite odnosno komercijalizacije intelektualne kreacije.

(2) Odluku o daljnjem postupanju s intelektualnom kreacijom i/ili podacima u ime Sveučilišta donosi rektor Sveučilišta. Rektor donošenje takve odluke može prepustiti i čelnicima sastavnica. U procesu pripreme odluke rektor odnosno čelnik sastavnice može zatražiti savjetodavno mišljenje drugih djelatnika i tijela Sveučilišta te stručnih osoba izvan Sveučilišta. Sve osobe uključene u proces pripreme odluke dužne su postupati s intelektualnom kreacijom i/ili podacima kao s poslovnom tajnom, što će jamčiti potpisivanjem posebne izjave.

(3) Odluka rektora/čelnika sastavnice mora biti pisana i obrazložena, te se ista, bez obzira na njezin sadržaj, prilaže ujedinstvenu bazu podataka.

(4) Jedinstvena baza podataka iz stavka 3. ovog članka sadrži podatke o pojedinim intelektualnim kreacijama te se iz iste može doznati pravni status svake pojedine intelektualne kreacije, kako bi se mogao pratiti postupak pravne zaštite i komercijalizacije. Pravo uvida u jedinstvenu bazu podataka imaju rektor, čelnici sastavnica ukoliko ih rektor na to posebno ovlasti, te stvaratelji intelektualne kreacije koji su sukladno članku 9. stavku 1. ovog Pravilnika prijavili Sveučilištu postojanje intelektualne kreacije.

(5) Sveučilište može odlučiti da će samostalno pokrenuti provedbu postupka zaštite intelektualne kreacije kao i postupak provjere tehničke izvodivosti i komercijalne iskoristivosti intelektualne kreacije. U skladu s rezultatima tih postupaka Sveučilište potom može odlučiti da će samostalno komercijalizirati intelektualnu kreaciju. U tom slučaju, troškove zaštite i komercijalizacije intelektualne kreacije snosi isključivo Sveučilište.

(6) Ako u roku iz stavka 1. ovog članka Sveučilište ne donese odluku ili odluči da neće provoditi postupak pravne zaštite ni postupak komercijalizacije, odnosno ako Sveučilište u roku iz stavka 1. ovog članka ne pokrene postupak pravne zaštite odnosno komercijalizacije intelektualne kreacije, sva prava intelektualnog vlasništva na prijavljenoj intelektualnoj kreaciji, bez ikakva dodatnog postupka, odluke ili ugovora te bez obzira o kojoj je vrsti prava riječ, vraćaju se zaposleniku, studentu odnosno suradniku.

(7) Bilo kada tijekom postupka pravne zaštite ili komercijalizacije intelektualne kreacije, Sveučilište može odustati od daljnjeg postupka pravne zaštite ili komercijalizacije, u kojem slučaju se, danom donošenja takve odluke, sva prava intelektualnog vlasništva vraćaju zaposleniku, studentu, odnosno suradniku, zajedno sa svom dokumentacijom koja je do tada nastala vezano uz postupak pravne zaštite ili komercijalizacije intelektualne kreacije, bez ikakve naknade, kao i bez zahtjeva za nadoknadom do tada nastalog troška pravne zaštite i komercijalizacije. Sveučilište je dužno dostaviti stvaratelju sve dokumente koji su mu potrebni da ostvari i potvrdi svoje pravo nad intelektualnom kreacijom, a stvaratelj ne smije koristiti resurse Sveučilišta za daljnji razvoj i/ili komercijalizaciju navedene intelektualne kreacije i/ili podatka. Za Sveučilište i dalje vrijedi obveza čuvanja poslovne tajne sve dok ga stvaratelj pisanom izjavom te obveze ne oslobodi ili dok intelektualna kreacija i/ili podaci slijedom postupanja stvaratelja ne postanu poznati javnosti.

(8) U svakom slučaju, ako se prava intelektualnog vlasništva vraćaju zaposleniku, studentu ili suradniku, Sveučilište zadržava pravo korištenja rezultata istraživanja i svoga intelektualnog vlasništva koja vezano uz njih postoje ili mogu nastati u budućnosti, u nekomercijalne svrhe, za daljnja istraživanja ili za nastavu ili u druge znanstvene ili obrazovne svrhe, bez naknade, na neisključivoj osnovi.

(9) Ako je uključena treća strana, kao prema članku 7. ovog Pravilnika, rok iz stavka 1. ovog članka počinje teći od trenutka kad se ugovore vlasnički odnosi s trećom stranom vezani uz prijavljenu intelektualnu kreaciju.

(10) Nastavnici koji razvijaju online tečajeve ili hibridne tečajeve odgovorni su za osiguravanje da su svi nastavni materijali i metode isporuke u skladu sa zakonima o autorskim pravima.

(11) Vlasništvo nad elektroničkim/digitalnim materijalima za nastavne programe ili tečajeve razvijenim tijekom ili proizašlih iz bespovratnih sredstava ili ugovora s vladinim tijelima i agencijama ili drugim subjektima utvrđuje se u skladu s uvjetima bespovratnih sredstava ili ugovora. U nedostatku takvih uvjeta vlasništvo će se odrediti u skladu s ovim Pravilnikom.

**Troškovi komercijalizacije i raspodjela dobitka od komercijalizacije rezultata istraživanja**

Članak 11.

(1) Određivanje bruto dobitka, troškova i neto dobitka od komercijalizacije provodi se kako slijedi:

1. bruto dobitak od komercijalizacije svaka je naknada koja se ostvari u postupku komercijalizacije prije odbitka troškova komercijalizacije, a osobito uključuje dobitak od izravne prodaje i/ili licenciranja prava intelektualnog vlasništva, kao i dobitak od prodaje predmeta i pružanja usluga u kojima je utjelovljena intelektualna kreacija koja je predmet komercijalizacije.

2. troškovi komercijalizacije su svi troškovi koji su nastali u postupku komercijalizacije, a osobito uključuju troškove provedbe postupka pravne zaštite intelektualne kreacije, angažman suradnika u provedbi toga postupka, troškove licenciranja i prodaje prava intelektualnog vlasništva, uključujući troškove marketinga, pregovora i pravne pomoći učinjene u tu svrhu, troškove proizvodnje i distribucije proizvoda odnosno pružanja usluga u kojima je utjelovljena intelektualna kreacija koja je predmet komercijalizacije, uključujući troškove osoblja uključenoga u potporu transferu tehnologije te administrativne troškove.

3. neto dobitak od komercijalizacije predstavlja razliku između bruto dobitka i troškova komercijalizacije.

(2) Ako je uz Sveučilište nositelj prava intelektualnog vlasništva i treća osoba ili institucija s kojom Sveučilište ima istraživački ugovor o suradnji, bruto dobitak, troškovi i neto dobitak od komercijalizacije dijele se u skladu s takvim ugovorom o suradnji.

(3) Mogućnosti iskorištavanja intelektualnog vlasništva uključuju, ali se ne ograničavaju na:

1. licenciranje prava na intelektualno vlasništvo

2. osnivanje novog trgovačkog društva (uvjeti će ovisiti o pojedinačnom slučaju)

3. usluge korištenja opreme Sveučilišta i/ili ekspertize zaposlenika za određenu naknadu.

(4) Ako je komercijalnim iskorištavanjem intelektualne kreacije i/ili podacima Sveučilište ostvarilo prihod, taj se prihod, nakon odbitka troškova registracije i komercijalizacije, dijeli između Sveučilišta i stvaratelja na sljedeći način:

* 70 % Sveučilištu
* 30 % stvarateljima intelektualne kreacije.

(5) Ako je intelektualna kreacija nastala suradnjom više osoba, tada svakoj od njih pripada udio razmjeran doprinosu kojeg je uložio u stvaranje intelektualne kreacije.

(6) Svaka strana dužna je od neto dobitka uplatiti poreze i druga davanja, u skladu s propisima.

(7) Sveučilište je dužno primljeni neto dobitak utrošiti na sljedeći način:

* 50% pripada sastavnici na kojoj je intelektualna kreacija nastala
* 30% za Fond za razvoj Sveučilišta
* 20% za režijske troškove Sveučilišta.

**Osnivanje trgovačkih društava**

Članak 12.

(1) Sveučilište može odlučiti da je stvaratelj intelektualne kreacije koja mu prema ovom Pravilniku pripada, ovlašten samostalno ili zajedno s trećim osobama (npr. privatni investitor) osnovati trgovačko društvo kojem se intelektualna kreacija koja je predmet komercijalizacije potom licencira ili prenosi.

(2) Sveučilište može imati udio u takvu trgovačkom društvu ako to, s obzirom na okolnosti konkretnog slučaja, osigurava bolje iskorištavanje komercijalnog potencijala intelektualne kreacije i učinkovitije upravljanje komercijalizacijom.

(3) Sveučilište će odrediti i ugovoriti svoj odnos prema novoosnovanim trgovačkim društvima, osobito mogućnosti korištenja prostora i usluga te drugih svojih resursa, kao i korištenja intelektualnog vlasništva koje mu pripada.

(4) Sveučilište može samostalno osnovati trgovačko društvo radi komercijalizacije intelektualne kreacije koja mu prema ovom Pravilniku pripada te imati sve udjele u takvu trgovačkom društvu.

(5) Sveučilište može naknadno dio tih udjela prepustiti stvaratelju intelektualne kreacije ili trećim osobama, ako to s obzirom na okolnosti konkretnog slučaja doprinosi privlačenju financijskih i drugih resursa nužnih za uspješnu komercijalizaciju intelektualne kreacije ili osigurava bolje iskorištavanje komercijalnih potencijala intelektualne kreacije i učinkovitije upravljanje komercijalizacijom.

**Posebna prava**

Članak 13.

(1) Stvaratelj se bez ograničenja može koristiti intelektualnom kreacijom i podacima iz članka 4. i 5. ovog Pravilnika s ciljem daljnjeg istraživanja i postizanja obrazovnih i znanstvenih ciljeva, uvažavajući pri tome obvezu čuvanja tajnosti iz članka 9. i 10. ovog Pravilnika.

(2) Ako je prava na intelektualnoj kreaciji i/ili podacima u skladu s člankom 10. stavcima 6. i 7. stekao stvaratelj, Sveučilište se može njima koristiti s ciljem daljnjeg istraživanja i postizanja obrazovnih i znanstvenih ciljeva, uvažavajući pri tome obvezu čuvanja tajnosti iz članaka 9 i 10. ovog Pravilnika.

**Korespondencija**

Članak 14.

(1) Sva korespondencija između Sveučilišta i stvaratelja u izvršavanju prava i obveza iz članka 9., 10., 11. i 12. ovog Pravilnika mora se voditi u pisanom obliku.

(2) Sva korespondencija mora biti zaštićena u skladu s pravilima kojima se štite povjerljivi dokumenti. Sveučilište će imenovati odgovornu osobu za čuvanje i zaštitu navedenih podataka.

**Pohrana i sigurnosno kopiranje elektroničkih/digitalnih materijala za nastavne programe ili tečajeve**

Članak 15.

1. Sveučilište ili ovlašteni dobavljač zadržava pravo izrade sigurnosnih kopija elektroničkih/digitalnih materijala za nastavne programe ili tečajeve kako bi se zaštitio od slučajnog ili drugog brisanja/oštećenja.
2. Svi elektronički/digitalni materijali za nastavne programe ili tečajeve nalaze se na poslužiteljima unutar sustava za upravljanje online nastavom ili tečajevima, osim u slučajevima kada je sadržaj odobren od vanjskog dobavljača.
3. Fizička prisutnost nastavnog sadržaja na poslužiteljima Sveučilišta ne dodjeljuje automatski vlasništvo Sveučilištu.
4. **PRIJELAZNE I ZAVRŠNE ODREDBE**

Članak 16.

Ovaj Pravilnik stupa na snagu dan nakon objave na oglasnoj ploči i mrežnim stranicama Sveučilišta.

KLASA: 011-04/25-03/02

URBROJ: 143-01-25-2

Pula, 13.05.2025.

*Prilog: Obrazac – Prijava rezultata istraživanja s inovacijskim potencijalom*

 REKTOR

 prof. dr. sc. Marinko Škare, v.r.